**Energopārvaldības politika**

Eiropas Komisija 2012.gada 25.oktobrī ir pieņēmusi Eiropas Parlamenta un Padomes Direktīvu 2012/27/ES par energoefektivitāti (turpmāk - Direktīva), kuras mērķis ir samazināt dalībvalstu atkarību no enerģijas importa, ierobežot klimata pārmaiņas un veicināt energoefektīvas ekonomikas attīstību. Direktīva paredz virkni pasākumu, lai līdz 2020.gadam sasniegtu vispārējo energoefektivitātes mērķi, ietaupot 20% no Eiropas Savienības primārās enerģijas patēriņa, kā arī panākot turpmākos uzlabojumus pēc 2020.gada. Tai skaitā Direktīva pieprasa, lai dalībvalstīs tiktu īstenoti pasākumi energoefektivitātes mērķu sasniegšanai pašvaldības un citas publiskās struktūrās. Tiesību normas, kas izriet no Direktīvas ir realizētas Latvijas Republikas likumdošanā, 2016.gada 03.martā pieņemot Energoefektivitātes likumu. Likums nosaka virkni prasību, kuras ir attiecināmas uz pašvaldībām energoefektivitātes jomā, tai skaitā nosakot pienākumu republikas pilsētu pašvaldībām ieviest sertificētu energopārvaldības sistēmu (likuma 5.panta (2)daļa).

Jēkabpils pilsētas pašvaldība no 2009.gada 26.marta ir pievienojusies Pilsētu Mēru Pakta kustībai, izstrādājusi Jēkabpils pilsētas ilgtspējīgas enerģētikas rīcības plānu 2010.-2020.gadam, definējusi vīziju, ka Jēkabpils ir “resursu ziņā efektīva pilsēta, kuras mērķis ir veicināt ekonomisko izaugsmi, samazinot CO2 īpatsvaru mūsu ekonomikā, palielinot atjaunojamo enerģijas avotu izmantošanu, modernizējot transporta nozari un veicinot energoefektivitāti.

Saistībā ar augstāk minēto Jēkabpils ir izvirzījusi mērķus energoefektivitātes jomā no 1995. gada (Mēra Pakta bāzes līnija) līdz 2020.gadam[[1]](#footnote-1),**“ līdz 2020. gadam vismaz par 20% samazināt CO2 emisijas, to panākot par 20% paaugstinot energoefektivitāti un 20% no izmantojamās enerģijas apjoma saražojot no atjaunojamiem energoresursiem (20/20/20)”** un tādējādi jau no 2009.gada un agrāk, ir veikusi energoefektivitātes pasākumus, īpaši pievēršot uzmanību enerģijas patēriņam pašvaldības nekustamajos īpašumos – galvenokārt siltumenerģijas jomā, veicot ēku rekonstrukcijas un siltināšanas projektus, uzlabojot ventilācijas, apkures un kondicionēšanas sistēmas, tāpat arī, uzlabojot energoefektivitāti publiskā apgaismojuma jomā.

Jēkabpils pilsētas pašvaldības lēmums[[2]](#footnote-2) ieviest sertificētu energopārvaldības sistēmu atbilstoši ISO 50001:2011 standartam “Energopārvaldības sistēmas. Prasības un lietošanas norādījumi” (adaptēts Latvijas nacionālā standarta statusā kā LVS EN ISO 50001:2012) ir likumsakarīgs tālākais attīstības solis, lai nodrošinātu enerģijas patēriņa un pārvaldības nepārtrauktu uzlabošanu, nepieciešamās informācijas un resursu pieejamību, veicinātu energoefektīvu pakalpojumu un produktu iegādi, nodrošinātu energoefektīvu projektēšanu, efektīvu ēku un iekārtu ekspluatāciju, samazinātu enerģijas izmaksas pašvaldībā, radītu investīcijām drošu un pievilcīgu vidi, kā arī nodrošinātu pašvaldības darbības atbilstību normatīvo aktu prasībām.

Ieviešot Energopārvaldības sistēmu, augstākā vadība apņemas realizēt politiku, kuras ietvaros tiks:

1. nodrošināta nepieciešamā informācija un resursi izvirzīto energomērķu un enerģijas mērķa uzdevumi sasniegšanai;
2. nodrošināta atbilstība normatīvo aktu prasībām un citām ārējām prasībām, kas ir piemērojamas attiecībā uz pašvaldības enerģijas lietošanu, enerģijas patēriņu un energoefektivitātes jomā;
3. komunicēts energopārvaldības sistēmas nozīmīgums pašvaldībā;
4. nodrošināta energopārvaldības mērķu un energorādītāju noteikšana;
5. nodrošināta energorādītāju rādītāju atbilstība pašvaldības vajadzībām, kā arī rezultātu mērīšana un ziņošanu noteiktajos intervālos;
6. atbalstīta energoefektīvu produktu un pakalpojumu iegāde, kā arī nodrošināta nepieciešamā projektēšana energorādītāju uzlabošanai;
7. ņemti vērā energorādītāju uzlabojumi ilgtermiņā, kā arī pastāvīgi uzlabot pašvaldības energorādītājus, veicot regulāras energopārvaldības sistēmas vadības pārskatus.

1. Jēkabpils pilsētas ilgtspējīgas enerģētikas rīcības plāns 2010.-2020.gadam. [↑](#footnote-ref-1)
2. Jēkabpils pilsētas domes 2017.gada 9.marta lēmums Nr.75 “Sertificētas energopārvaldības sistēmas ieviešana Jēkabpils pilsētas pašvaldībā” [↑](#footnote-ref-2)